Leerders met spesiale behoeftes jaar later steeds sonder klaskamers, toiletteArgieffoto ter illustrasie (Foto: Unsplash) Meer as ŉ jaar sedert ernstige strukturele probleme aan klaskamers by ŉ laerskool in Pretoria by die departement van onderwys aangemeld is, het die departement steeds nie ŉ vinger verroer om van dié klaskamers reg te maak nie. Dié klaskamers aan die Laerskool Wonderboom-Suid het boonop ten doel om leerders met spesiale onderwysbehoeftes te onderrig en is die enigste skool in die omgewing vir dié leerders. Die skool ervaar boonop ŉ dringende tekort aan hulpbronne om dié leerders behoorlik te onderrig en al wat die Gautengse departement aan die skool voorsien, is nóg leerders. Die skool het tans 102 leerders met spesiale onderwysbehoeftes. Volgens ŉ toonaangewende lid van die skoolgemeenskap, wat verkies het om vandeesweek anoniem met Maroela Media te gesels, staan sommige klasse al langer as ŉ jaar steeds toegespan en het die skool nie genoeg onderwysers om leerders in klein genoeg klaskamers te onderrig nie. Die skool kan ook nie bekostig om nog onderwysers aan te stel nie, aangesien die meeste van dié leerders se ouers nie die skoolfonds kan bekostig nie. Maroela Media het in Oktober 2019 oor die toestand van sommige klaskamers berig. Kragdrade het toe reeds uit die skool se plafon gehang en oop kragbokse het ŉ veiligheidsrisiko vir leerders ingehou. Verteenwoordigers van die departement het toe reeds die skool besoek en die erns van die probleem beaam. Tog is niks tot op hede aan die klaskamers gedoen nie, hoewel tydelike klasse opgerig is in ŉ poging om die probleem aan te raak, sê die betrokke lid van die skoolgemeenskap. “Die krake in die mure word ál groter.” Nog ŉ groot kopseer is die badkamergeriewe vir leerders met spesiale onderwysbehoeftes, aangesien die bestaande badkamers nie vir hulle toeganklik is nie. Dit het daartoe gelei dat onderwysers leerders oor die pad moet vergesel indien hulle ŉ draai wil gaan loop. Volgens die lid van die skoolgemeenskap het die skool die departement oor dié probleem genader, waarna die departement onlangs draagbare toilette by die skool afgelewer het. Dié toilette is egter nie ŉ oplossing nie aangesien leerders gereeld hul hande moet was te midde van die Covid-19-pandemie en dit nie by dié toilette kan doen nie. Volgens Marius Botha, ’n onafhanklike onderwyskonsultant, het die skool steeds probleme met die elektrisiteit nadat die departement die afgelope jaar onbevoegde elektrisiëns gestuur het om aan die kragdrade te werk. Die betrokke lid van die skoolgemeenskap meen egter die grootste probleem is die gebrek aan finansiële ondersteuning vanaf die departement wat leerders met spesiale onderwysbehoeftes betref. Die draagbare toilette wat onlangs aangebring is. (Foto: Verskaf) “Die skool kry nie geld [of bykomende hulpbronne] vir hierdie leerders nie en 90% van leerders [se ouers] dra nie by tot die skoolfonds nie. Maar die departement hou net aan om vir ons nog leerders te stuur.” Volgens Botha ly die Laerskool Wonderboom-Suid jaarliks ŉ verlies van sowat R1 miljoen weens die gebrek aan ondersteuning vir leerders met spesiale onderwysbehoeftes. Die lid van die gemeenskap sê die skool het te min onderwysers om vir leerders met spesiale onderwysbehoeftes klas te gee, aangesien die klasgroepe nie te groot mag wees nie. Elke onderwyser het ook ŉ assistent nodig. Om meer onderwysers aan te stel, het die skool meer geld nodig. Tog is die wegwys van kinders die allerlaaste uitweg en word dit sover moontlik vermy. “Ons is in die beroep om kinders te help. Ons kan nie kinders net wegjaag nie,” sê die lid van die skoolgemeenskap. Die betrokke persoon verduidelik dat lede van die skoolbeheerliggaam Vrydagoggend met die departement vergader het, waartydens verskeie beloftes gemaak is. Die beloftes sluit in die voorsiening van water en elektrisiteit aan die skool binne die volgende twee weke. Maroela Media het vroeër vandeesweek die departement genader vir kommentaar, maar die departement het teen Vrydagmiddag steeds nie gereageer nie.